Sloboda prevladava terorizam (18/8/03) - 2003-08-17
Condoleezza Rice: "Irak, u kojem je prije samo nekoliko mjeseci izricanje stavova različitih od službenih bilo kažnjivo smrću, sada ima
Prošle su gotovo dvije godine otkako su teroristi al-Qaide napali Svjetski trgovinski centar i Pentagon. Tada je ubijeno više od tri tisuće ljudi iz oko devedeset zemalja. Američka savjetnica za nacionalnu sigurnost Condoleeza Rice rekla je da su, nakon tih napada, Sjedinjene Države odlučile "krenuti u borbu protiv terorista na njihovom terenu": "Shvatili smo da ćemo, da bismo pobijedili u ratu protiv terora, morati pobijediti i u ratu ideja, obraćajući se nadama dobrih ljudi u svijetu, dajući im priliku da ostvare bolji život i svjetliju budućnost, kao i razlog da odbace lažnu i destruktivnu utjehu gorčine, mržnje i zlopamćenja." U ratu protiv terora već su postignute neke odlučujuće pobjede. Talibanski režim u Afganistanu, koji je podržavao al-Qaidu, uništila je koalicija predvođena Sjedinjenim Državama u suradnji s afganistanskim snagama otpora. Condoleeza Rice je izjavila da je uklanjanje Saddama Husseina bilo još jedan udarac terorizmu i ekstremizmu: "Korak po korak, u Iraku se život normalizira i ponovno se uspostavljaju osnovne komunalne i društvene usluge, u nekim slučajevima i na predratnu razinu... Oživjet će i gospodarstvo. Zemlja u kojoj je prije samo nekoliko mjeseci izricanje stavova različitih od službenih bilo kažnjivo smrću sada ima više od 150 dnevnih listova koji se natječu na novom tržištu ideja." Savjetnica za nacionalnu sigurnost dodala je da je napredak koji se postiže u uspostavljanju mira između Izraela i Palestinaca još jedan znak da se situacija okrenula protiv terorista: "Pojavljuje se novo palestinsko čelništvo, koje razumije – i tako i kaže i na engleskom i na arapskom jeziku – da teror nije prava metoda za uspostavljanje palestinske države, već da je prepreka u ostvarivanju tog cilja. Predsjednik Bush vjeruje da Palestinci, baš poput svih drugih ljudi, zaslužuju demokratske institucije s poštenim čelnicima koji doista služe interes svojeg naroda." Put prema demokraciji je težak, no žudnja za slobodom nadilazi rasu, religiju i kulturu. Narodi Srednjeg istoka nisu izuzeti od te žudnje.